Video: Ratel te slim vir sy eienaar - Maroela Media
Video: Ratel te slim vir sy eienaar
Stoffel die ratel wat deur 'n boer in Hoedspruit met die hand grootgemaak is, het bekendheid verwerf met sy vernuftige streke om te ontsnap.
Hy is ongeveer 18 jaar gelede na die Moholoholo-rehabilitasiesentrum in Hoedspruit, Limpopo gebring en hy is in 'n hok saam met twee wyfies vrygelaat. Die wyfies is uiteindelik weer in die natuur vrygelaat, maar Stoffel moes agterbly omdat hy al van so 'n jong ouderdom tussen mense grootgeword het, berig Africa Geographic.
Hy het chaos in die sentrum veroorsaak en klein bokkies, hase en selfs 'n roofarend aangeval. Hy het ook 'n plaaslike gastehuis besoek en die personeel uit die kombuis gejaag en gaste se handsakke deursoek.
Maholoholo moes hom uiteindelik in sy eie kampie toemaak, maar hy het telkens ontsnap. 'n Humoristiese BBC-video van sy ontsnappogings is baie gewild op YouTube en is reeds meer as 5 miljoen keer gekyk.